《鸿门行》
少年买意气，百金不辞费。学剑西入秦，结交北游魏。秦魏多畸人，结交亦殊伦。由来不相识，皆是暗相亲。宝马金丝辔，狐裘貂鼠服。晨过剧孟游，暮投咸阳宿。然诺本云云，诸侯莫不闻。犹思百战术，更逐李将军。始从灞陵下，遥遥度朔野。北风闻楚歌，南庭见胡马。胡马秋正肥，相游夜合围。战酣烽火灭，路断救兵稀。白刃纵横逼，黄昏战不息。虏骑血洒衣，单于泪沾臆。献凯云台中，自言塞上雄。将军行失职，部曲遂无功。新人不如旧，旧人不相救。万里长飘飘，十年计不就。弃置难重论，驱马度鸿门。行看楚汉事，不觉风尘昏。宝剑中夜抚，悲歌聊自舞。此曲不可终，曲终泪如雨。
主题：战争